b'\n_START_ARTICLE_\nSkersaruo\xc5\xbeis raumeninis audinys\n_START_PARAGRAPH_\nSkersaruo\xc5\xbeis raumeninis audinys, griau\xc4\x8di\xc5\xb3 raumeninis audinys - audinys, sudarantis skersaruo\xc5\xbeius raumenis. Audinio pavadinimas kilo d\xc4\x97l aktino ir miozino ruo\xc5\xbe\xc5\xb3, sudaran\xc4\x8di\xc5\xb3 \xc5\xa1i\xc5\xb3 raumen\xc5\xb3 skaidulas. \xc5\xa0is audinys yra prijungtas prie kaul\xc5\xb3 ir leid\xc5\xbeia \xc5\xbemogui jud\xc4\x97ti._NEWLINE_Raumen\xc5\xb3 miocitai yra cilindrin\xc4\x97s, daugiabranduol\xc4\x97s skaidulos. J\xc5\xb3 branduoliai yra skaidulos periferijoje, o skaidulos centrin\xc4\x97je dalyje yra i\xc5\xa1sid\xc4\x97s\xc4\x8diusios miofibril\xc4\x97s. Miocit\xc5\xb3 galai yra prijungti sausgysl\xc4\x97mis prie skirting\xc5\xb3 kaul\xc5\xb3. Vienas galas tvirtinasi prie ar\xc4\x8diau k\xc5\xabno a\xc5\xa1ies esan\xc4\x8dio, da\xc5\xbenai stacionaraus kaulo, kitas - prie toliau nuo k\xc5\xabno a\xc5\xa1ies esan\xc4\x8dio kaulo._NEWLINE_Kiekvien\xc4\x85 skaidul\xc4\x85 supa jungiamasis audinys endomiziumas. Skaidulos sudaro pluo\xc5\xa1telius, kuriuos supa pertvaros perimiziumas. Vis\xc4\x85 raumen\xc4\xaf supanti jungiamojo audinio mak\xc5\xa1tis yra vadinama epimiziumu.\n_START_SECTION_\nT vamzdeliai\n_START_PARAGRAPH_\n\xc4\xae raumen\xc5\xb3 skaidulas \xc4\xafeina T(transversiniai) vamzdeliai. \xc5\xa0ie vamzdeliai - sarkolemos \xc4\xaflinkimai, susidar\xc4\x99 A ir I disk\xc5\xb3 s\xc4\x85ly\xc4\x8dio vietose. Kartu su i\xc5\xa1 abiej\xc5\xb3 pusi\xc5\xb3 esan\xc4\x8diu sarkoplazminiu tinklu, T vamzdeliai sudaro triadas. Pagrindin\xc4\x97 T vamzdelio funkcija - u\xc5\xbetikrinti, kad depoliarizacijos banga kuo grei\xc4\x8diau pasiekt\xc5\xb3 skaidulos centre esan\xc4\x8dias miofibriles. Depoliarizacijos metu depoliarizacin\xc4\x97 banga pasiekia T vamzdelius ir jais pereina \xc4\xaf sarkoplazminio tinklo membranas, tokiu b\xc5\xabdu leisdama i\xc5\xa1eiti kalcio jonams i\xc5\xa1 sarkoplazminio tinklo \xc4\xaf aplink\xc4\x85 ir prad\xc4\x97ti raumens skaidulos suitraukim\xc4\x85.'